**Tomi Hirvonen** (s. 11. tammikuuta 1977 Tampere) on suomalainen entinen jääkiekkoilija, pelipaikaltaan keskushyökkääjä. Hän pelasi urallaan yhteensä 396 SM-liigan runkosarjaottelua tehoin 43+71=114. Jäähyminuutteja kertyi 478. 

Puolustavana hyökkääjänä tunnettu Hirvonen osasi pelata sekä keskellä että laidassa. Hän pelasi myös melko fyysistä peliä.

Ura
---

Hirvonen oli Ilveksen kasvatti. Hän voitti joukkueessa A-nuorten SM-hopeaa vuonna 1995. Samana vuonna Québec Nordiquesin tilalle perustettu Colorado Avalanche varasi Hirvosen 207. pelaajana NHL:n varaustilaisuudessa 1995.

Kaudella 1995–1996 Hirvonen debytoi SM-liigassa ja pelasi Ilveksessä 28 runkosarjaottelua tehden yhden maalin. Hän pelasi miesten pelejä myös seitsemän ottelun verran lainalla I-divisioonajoukkue KOO-VEEssa. Kaudella 1997–1998 Hirvonen teki läpimurtonsa SM-liigassa tehdessään 48 runkosarjaottelussa tehot 10+12=22. Tehot olivat hänen yhden kauden piste-ennätys SM-liigassa. Keväällä 1998 Hirvonen voitti SM-hopeaa.

Vuodet 2000–2002 Hirvonen pelasi JYPissä ja kaudeksi 2002–2003 hän siirtyi Lahden Pelicansiin. Kaudeksi 2003–2004 Hirvonen siirtyi Ruotsiin ja HockeyAllsvenskan-joukkue Skellefteå AIK:hon. Hän oli tehoilla 21+21=42 joukkueen paras maalintekijä ja toiseksi paras pistemies Johan Åkermanin jälkeen. Hirvonen jakoi koko HockeyAllsvenskanin maalipörssin yhdeksännen sijan Almtuna IS:n Fredrik Abrahamssonin kanssa. Hän eteni Skellefteån kanssa molempina kausinaan aina Elitserienin karsintoihin saakka, mutta jäi molempina keväinä ilman sarjanousua.

Kaudeksi 2005–2006 Hirvonen palasi Ilvekseen. Kausi jäi hänen uransa viimeiseksi ja vain 26 runkosarjaottelun mittaiseksi selkä- ja polvivaivojen takia.

Maajoukkue
----------

Hirvonen pelasi kahdeksan B-, 34 nuorten ja 22 poikien maaottelua. Hän pelasi alle 20-vuotiaiden MM-kilpailuissa vuosina 1996 ja 1997. Hirvonen pelasi myös alle 18-vuotiaiden EM-kilpailuissa vuonna 1995 voittaen kultaa.

Muuta
-----

Hirvosen isoveli Sami toimii Saimaan Pallon apuvalmentajana ja pikkuveli Ville on pelannut myös SM-liigassa. Veljesten isä on Liiga-Ilveksen entinen puheenjohtaja Simo Hirvonen.

Tilastot
--------

|   |   | Runkosarja |   | Pudotuspelit |   | Arvokisat |
| --- | --- | --- | --- | --- | --- | --- |
| Kausi | Joukkue | Liiga | O | M | S | Pist. | RM | O | M | S | Pist. | RM | Turnaus | O | M | S | Pist. | RM |
| 1995–1996 | KOO-VEE | I-divisioona | 7 | 4 | 1 | 5 | 26 | – | – | – | – | – | JMM | 6 | 1 | 2 | 3 | 27 |
|  | Ilves | SM-liiga | 28 | 1 | 0 | 1 | 24 | – | – | – | – | – |
| 1996–1997 | Ilves | SM-liiga | 40 | 0 | 7 | 7 | 22 | 6 | 0 | 0 | 0 | 6 | JMM | 6 | 1 | 1 | 2 | 4 |
| 1997–1998 | Ilves | SM-liiga | 48 | 10 | 12 | 22 | 54 | 9 | 0 | 0 | 0 | 2 |
| 1998–1999 | Ilves | SM-liiga | 50 | 5 | 15 | 20 | 94 | 4 | 0 | 0 | 0 | 8 |
| 1999–2000 | Ilves | SM-liiga | 45 | 4 | 7 | 11 | 62 | 3 | 0 | 1 | 1 | 6 |
| 2000–2001 | JYP | SM-liiga | 52 | 5 | 8 | 13 | 76 | – | – | – | – | – |
| 2001–2002 | JYP | SM-liiga | 55 | 9 | 10 | 19 | 53 | – | – | – | – | – |
| 2002–2003 | Pelicans | SM-liiga | 52 | 7 | 9 | 16 | 81 | – | – | – | – | – |
| 2003–2004 | Skellefteå AIK | Allsvenskan | 46 | 21 | 21 | 42 | 36 | – | – | – | – | – |
| 2004–2005 | Skellefteå AIK | Allsvenskan | 29 | 8 | 18 | 26 | 50 | – | – | – | – | – |
| 2005–2006 | Ilves | SM-liiga | 26 | 2 | 3 | 5 | 12 | – | – | – | – | – |
| 9 kautta | yhteensä | SM-liiga | 396 | 43 | 71 | 114 | 478 | 22 | 0 | 1 | 1 | 22 |

Lähteet
-------

* Tomi Hirvonen The Internet Hockey Databasessa (englanniksi)
* Tomi Hirvonen Eurohockey-sivustolla (englanniksi)
* Tomi Hirvonen *Elite Prospects*. Everysport Media Group AB.  (englanniksi)
* Tomi Hirvonen Jatkoaika.comissa (Internet Archive)

### Viitteet

1. 1 2  Tomi Hirvonen Ilvekseen  15.4.2005. Jatkoaika.com. Viitattu 25.5.2011.
2. ↑  Pelicansien pakka kasassa  30.5.2002. Jatkoaika.com. Viitattu 25.5.2011.
3. ↑  Tomi Hirvonen Skellefteån riveihin  1.6.2003. Jatkoaika.com. Viitattu 25.5.2011.
4. ↑  Ilveksen Hirvonen sivussa toistaiseksi  4.1.2006. Jatkoaika.com. Viitattu 25.5.2011.
5. ↑  Ilveksen Hirvosen kausi ohi  1.2.2006. Jatkoaika.com. Viitattu 25.5.2011.
6. 1 2  #32 Tomi Hirvonen Liiga-Ilves.  Arkistoitu 7.9.2008. Viitattu 25.5.2011.